**Albul nopţilor de iarnă**

*Stefan Doroftei-Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La graniţa dintre cuvânt şi tăcere

Veghează neliniştea în iadul trezit,

Pământul frământă în palme durere

Pădurile verbelor s-au desfrunzit.

Se stinge in sânge încet cutezanţa,

Cerul rănit se ascunde-n pasteluri,

Stingheră, în noapte se-aprinde speranţa

Dar moare şi ea ucisă de ţeluri.

Iar albul păteză cu freamăt nesomnul,

În grote din gând iernează neantul,

Demoni se agită şi-ncalcă consemnul

Tridentele lor sfidează contractul.

Pândeşte din umbre târziul de seară

Strigoi răsculaţi se bat prin castele,

De frica din cuget, abisul coboară

În hăul uitării din mările mele.

Trecutul de mâine se plimbă prin ieri

Departe de vis prin crengi răvăşite,

Pe tâmple, mi se-aună cărunţii năieri

Vâslind prin oceane de nopţi nedormite.

Şi timpul se scaldă-n licori otrăvite

Şi nopţile-n noapte sunt albe şi lungi

Şi nu mai am tihnă, în zori gârbovite

Când ochii-mi de ziuă au stihuri în pungi.

08.02.2018